Presidenti Obama dhe Sekretari Gajtnër, optimistë rreth shkurtimit të defiçitit
Presidenti dhe Sekretari i Thesarit kanë shprehur bindjen se do të arrihet marrëveshje mes demokratëve dhe republikanëve
Presidenti Obama thotë se shqetësimet se grindjet mes demokratëve dhe republikanëve do të pengojnë arritjen e një marrëveshje për reduktimin e defiçitit, janë të ekzagjeruara. Presidenti foli të martën në një kolegj në afërsi të Uashingtonit. Të hënën, agjencia S&P që vlerëson kreditimin, paralajmëroi se qeveria amerikane mund të humbasë vlerësimin e lartë të kreditimit gjatë dy viteve të ardhshme nëse nuk arrihen përparime në shkurtimin e defiçitit të buxhetit federal. Zyrtarët e agjencisë S&P janë të shqetësuar se vazhdimi i refuzimit nga të dy partitë për të arritur kompromis mund të çojë në dështimin për të reduktuar defiçitin amerikan, i cili parashikohet të shkojë në 1,5 trilion dollarë këtë vit. Zoti Obama dhe ligjvënësit republikanë janë dakord se duhen shkurtuar rreth 4 trilion dollarë nga defiçiti gjatë 10 apo 12 viteve të ardhshme. Por presidenti thotë se të dy palët duhet të gjejnë pikat e përbashkëta ku bien dakord. Një arsye për optimizëm, thotë presidenti Obama, është puna e të ashtuquajturve “grupi i gjashtëshes”, një grup senatorësh të të dy partive që po punojnë për një kompromis për buxhetin. Presidenti thotë se përpjekjet e tyre çuan tek marrëveshja e fundit për buxhetin për pjesën e ngelur të vitit. Sekretari i Thesarit Timothi Gajtnër ka dhënë gjithashtu intervista me shpresën për të ulur shqetësimet rreth bllokimit të buxhetit. Ai tha për kanalin Bloomberg News se marrëveshja përfundimtare do të dërgonte një mesazh pozitiv ndaj tregjeve botërore. Nënpresidenti Xho Bajdën do të drejtojë një takim me udhëheqës demokratë dhe republikan të Kongresit më datën 5 maj, për të filluar punën për planin e reduktimit të defiçitit afatgjatë. Shqetësimet ekonomike kanë ulur mbështetjen e publikut për punën e presidentit. Anketa e fundit e opinionit publik nga ABC dhe gazeta , tregon se 47 përqind e amerikanëve të anketuar mendojnë se presidenti po bën një punë të mirë, ndërkohë që 50 përqind kanë mendim të kundërt.